壽悅齋李先生
作者：程公許
朝代：宋

paragraphs: 君不見溫公崇福十五年，上下千載書法嚴。
又不見蜀公靜退不待耄，鐘律製成天一笑。
樂則行之憂則違，出處無非聖之時。
一朝都人擁馬首，留相天子不得辭。
潁昌胡爲屹不動，各以就去揭榘儀。
悅齋先生天下士，琬琰琮璜國鎮瑞。
盛名姱節耀古今，歲晚松階猶候對。
時臺劇談鋸蜚屑，志堂析疑{𥫗氐}啟鑰。
夜歸風雨一龕燈，目電窺書光爍爍。
禹貢山川如指掌，漆園之解無郭象。
更將次五訂箕疇，不妨後覺勤鑽仰。
年來岷峨殊愴悽，公與潔齋名德齊。
長庚磊磊配曉月，士有司命國蔡蓍。
卧架詩書差足樂，憑高忍見楚氛惡。
豈不望公勇拂衣，正恐百姓須公活。
願公相業追元祐，以一至誠服雄狡。
願公眉壽如東軒，黄髮皤皤國元老。
雲蒸雨族霈作霖，賢以類聚治乃興。
卷舒在公亦何心，四海矯首西山岑。
薰風自南一披襟，起舞稱壽千黄金。
洗耳五絃虞氏琴，爲公緩軫歌嗣音。